Broj: 711-I-2051-P-334-21/23-10-23

Zagreb, 29. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19.), **povodom vlastitih saznanja i povodom prijava mogućeg sukoba interesa dužnosnika Filipa Zoričića, gradonačelnika Grada Pule**,na 26. sjednici, održanoj 29. rujna 2023., donosi sljedeću

**ODLUKU**

1. **Postupak za odlučivanje o sukobu interesa protiv dužnosnika Filipa Zoričića, gradonačelnika Grada Pule, u odnosu na okolnost postavljanja adventske kućice Udruge #PulaGRAD za vrijeme održavanja manifestacije „Advent u Puli“ u razdoblju od 27. studenoga 2021. do 31. prosinca 2021., a u kojoj udruzi je dužnosnik obnašao dužnost predsjednika,** **neće se pokrenuti s obzirom na to da iz postupanja dužnosnika ne proizlazi da je došlo do moguće povrede odredbi Zakona o sprječavanju sukoba interesa („Narodne novine“, br. 26/11., 12/12., 126/12., 48/13., 57/15. i 98/19., u daljnjem tekstu: ZSSI) odnosno Zakona o sprečavanju sukoba interesa („Narodne novine“, broj 143/21., u daljnjem tekstu: ZSSI/21).**
2. **Postupak za odlučivanje o sukobu interesa protiv dužnosnika Filipa Zoričića, gradonačelnika Grada Pule, u odnosu na okolnost odobravanja izobrazbe i plaćanja školarine službeniku … u iznosu od 2.690,00 eura za drugu godinu doktorskog studija Sociologije na Fakultetu za primijenjene društvene studije sa sjedištem u Novoj Gorici, Republika Slovenija, neće se pokrenuti s obzirom na to da iz postupanja dužnosnika ne proizlazi da je došlo do moguće povrede odredbi ZSSI/21-a.**

Obrazloženje

Povjerenstvo je na temelju napisa objavljenih u medijima, i to na portalu jutarnji.hr dana 21. prosinca 2021. pod naslovom: „Oporba u Puli prozvala Zoričića zbog navodnog pogodovanja pri dodjeli adventske kućice“ otvorilo predmet u odnosu na dužnosnika Filipa Zoričića, gradonačelnika Grada Pule, pod brojem P-334/21. U predmetnom članku u bitnom se navodi da je udruga #PulaGRAD, na čijem je čelu pulski gradonačelnik Filip Zoričić, dobila na pulskom Adventu korištenje adventske kućice što je izazvalo sumnju u pogodovanje.

Nadalje, Povjerenstvo je dana 29. prosinca 2021. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-6233-Pp-345/21-01-3 i povodom koje je otvoren predmet broj Pp-345/21. U predmetnoj prijavi problematizira se okolnost da je Filip Zoričić, gradonačelnik Grada Pule, predsjednik udruge. Zaključkom Povjerenstva od 13. siječnja 2022. temeljem članka 44. stavka 1. Zakona o općem upravnom postupku („Narodne novine“, broj 47/09. i 110/21.) predmet broj Pp-345/21 spojen je na predmet broj P-334/21.

Povjerenstvo je dana 10. siječnja 2022. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-269-Pp-14/22-01-1 i povodom koje je otvoren predmet broj Pp-14/22. U predmetnoj prijavi u bitnom se navodi da je Filip Zoričić, gradonačelnik Grada Pule, predsjednik Udruge #PulaGRAD te da ista udruga okuplja članove Nezavisne liste Filipa Zoričića kao i da je ista udruga u sklopu programa Advent u Puli dobila na korištenje kućicu, uz još tri humanitarne udruge s pulskog područja koje je odabrala Udruga #PulaGRAD, pri čemu je zakup vodila gradska ustanova Pula Film Festival. Zaključkom Povjerenstva od 17. siječnja 2022. temeljem članka 44. stavka 1. Zakona o općem upravnom postupku predmet broj Pp-14/22 spojen je na predmet broj P-334/21.

Naposljetku, Povjerenstvo je dana 23. studenoga 2022. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-8947-Pp-538/22-01-2 i povodom koje je otvoren predmet broj Pp-538/22. U predmetnoj prijavi u bitnom se navodi da je Filip Zoričić, gradonačelnik Grada Pule, predsjednik udruge koja je aplicirala na Advent te da procedura dodjeljivanja kućica nije bila transparentna. Također je navedeno da Grad Pula plaća doktorat vježbeniku … koji je prošle godine zaposlen u Gradu Puli te se upućuje na medijske napise objavljene na portalu istra24.hr od 23. studenoga 2022. pod naslovom: „Zašto se novcima građana plaća doktorat vježbeniku, političkom simpatizeru gradonačelnika? Zoričić: „Trošak Grada Pule za izobrazbu službenika … je 20.000,00 kuna“. Zaključkom Povjerenstva od 29. studenoga 2022. temeljem članka 44. stavka 1. Zakona o općem upravnom postupku predmet broj Pp-538/22 spojen je na predmet broj P-334/21.

Člankom 60. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI-a.

Kako je ZSSI/21 stupio na snagu 25. prosinca 2021., a postupak je u ovoj pravnoj stvari započeo prije njegova stupanja na snagu, postupak se ima dovršiti prema procesnim odredbama ZSSI-a uz primjenu materijalnih odredbi ZSSI-a odnosno ZSSI/21-a ovisno o vremenu nastanka pojedinih spornih okolnosti

Člankom 3. stavkom 1. točkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu toga Zakona, a člankom 3. stavkom 1. točkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona.

Uvidom u Registar dužnosnika odnosno Registar obveznika, koje vodi Povjerenstvo, utvrđeno je da Filip Zoričić obnaša dužnost gradonačelnika Grada Pule od 4. lipnja 2021. Slijedom navedenog, povodom obnašanja navedene dužnosti, Filip Zoričić bio je u obvezi postupati sukladno odredbama ZSSI-a odnosno isti je u obvezi postupati sukladno odredbama ZSSI/21-a.

U tijeku postupka Povjerenstvo je izvršilo uvid u napise objavljene na portalu jutarnji.hr dana 21. prosinca 2021., prijavu od 29. prosinca 2021., prijavu od 10. siječnja 2022., prijavu od 23. studenoga 2022., Registar dužnosnika, dopis Grada Pule od 12. travnja 2022. KLASA: 024-02/22-01/67, URBROJ: 2163-7-01-01-01-0506-22-3, Rješenje o korištenju javne površine, KLASA: UP/I 363-05/21-01/384, URBROJ: 2168/01-05-03-0393-21-2, od 3. studenoga 2021., Dopunu Rješenja KLASA: UP/I 363-05/21-01/384, URBROJ: 2168/01-05-03-0393-21-4, od 25. studenoga 2021., Dopunu Rješenja KLASA: UP/I 363-05/21-01/384, URBROJ: 2168/01-05-03-0393-21-7, od 8. prosinca 2021., Dopunu Rješenja KLASA: UP/I 363-05/21-01/384, URBROJ: 2163-7-05-03-0393-22-9, od 4. siječnja 2022., Registar udruga, dopis Grada Pule od 21. ožujka 2023. KLASA: 024-02/23-01/50, URBROJ: 2163-7-01-01-01-0506-23-2, Zamolbu za podmirenje troškova doktorskog studija od 19. listopada 2019., Odluku o odobrenju izobrazbe i plaćanju školarine od 21. listopada 2022. KLASA: 112-01/22-01/5, URBROJ: 2163-7-03-01-0235-22-2, Dopunu I Plana izobrazbe u upravnim tijelima Grada Pule-Pola za 2022. godinu, KLASA: 024-02/22-01/26, URBROJ: 2163-7-03-02-0497-22-4, Ugovor o međusobnim pravima i obvezama sklopljen 8. studenoga 2022. KLASA: 112-01/22-01/5, URBROJ: 2163-7-03-01-0235-22-3, bjanko zadužnicu od 11. studenoga 2022., dopis Grada Pule od 14. travnja 2023. KLASA: 024-02/23-01/50, URBROJ: 2163-7-01-01-01-0506-23-4, te Pravilnik o stručnom osposobljavanju i usavršavanju službenika i namještenika u upravnim tijelima Grada Pule, KLASA: 023-01/10-01/259, URBROJ: 2168/01-01-02-01-0019-1-2 od 3. ožujka 2010.

U svrhu utvrđivanja činjenica u postupku iz nadležnosti Povjerenstva od Grada Pule zatraženo je dopisom Broj: 711-I-395-P-334-21/22-02-19 od 22. ožujka 2022. očitovanje je li Grad Pula donio rješenje kojim je udruzi #PulaGRAD omogućeno postavljanje adventske kućice na adventu u Puli 2021. godine te ako jest, tko je u ime grada donio navedeno rješenje. Također je zatraženo očitovanje koja je procedura dobivanja adventskih kućica u Puli odnosno postoje li propisani uvjeti za dobivanje adventskih kućica te ako postoje, tko je i kojim pravnim aktom propisao navedene uvjete.

Grad Pula na navedeno je traženje odgovorilo dopisom od 12. travnja 2022. u kojem je navedeno da je Grad Pula donio 3. studenoga 2021. Rješenje o korištenju javne površine, KLASA: UP/I 363-05/21-01/384, URBROJ: 2168/01-05-03-0393-21-2, kojim se odobrava javnoj ustanovi Pula Film Festival korištenje dijela javne površine u svrhu održavanja manifestacije „Advent u Puli” u vremenskom razdoblju od 27. studenoga 2021. do 31. prosinca 2021. Odobrenje je dano pod sljedećim uvjetima:

* odobrava se postavljanje pokretnih naprava u funkciji manifestacije,
* korisnik je u obvezi održavati javnu površinu urednom i pridržavati se drugih gradskih odluka koje se odnose na javne površine,
* korisnik je obvezan pribaviti sva potrebna odobrenja nadležnih tijela,
* korisnik je u obvezi osigurati manifestaciju,
* kod postavljanja pokretnih uređaja voditi računa da se ne postavljaju na građevine graditeljskog nasljeđa valorizirane konzervatorskim elaboratom „0 i 1” kategorije (Slavoluk Sergijevaca, Augustov hram, Gradsku palaču i druge), kako se isti ne bi oštetili, a u slučaju bilo kakvih oštećenja kako javnih površina tako i objekata imenovani je dužan o svom trošku isto sanirati i snositi sve ostale troškove,
* sudionici manifestacije obvezni su prilikom održavanja manifestacije pridržavati se mjere dezinfekcije ruku i fizičke udaljenosti između sudionika od najmanje 2 metra, treba izbjegavati rukama dodirivati usta, nos, oči i lice, te se pridržavati svih općih protuepidemijskih mjera i posebnih preporuka i uputa Hrvatskog zavoda za javno zdravstvo, te Odluka stožera civilne zaštite RH za sprečavanje širenja zaraze koronavirusom. Svi sudionici manifestacije koji imaju temperaturu višu od 37,2° ili se osjećaju bolesno imaju bilo kakve simptome bolesti ne mogu sudjelovati u manifestaciji,
* po završetku manifestacije javnu površinu dovesti u prvobitno stanje.

U dopisu Grada Pule se dalje navodi da su u spomenutom Rješenju navedene i lokacije na kojima se odobrava korištenje javne površine javnoj ustanovi Pula Film Festival te da su Dopunama Rješenja od 25. studenoga 2021., 8. prosinca 2021. te 4. siječnja 2022. proširena područja na kojima se odobrava korištenje javne površine kao i da je cjelokupna procedura oko dobivanja adventskih kućica u Puli, osim u dijelu korištenja javnih površina, u nadležnosti javne ustanove Pula Film Festival, što osobito uključuje utvrđivanje kriterija, programa, dodjelu kućica i ostale radnje kako bi se ispunila svrha manifestacije. Naposljetku se u dopisu ističe kako osim dostavljenih Rješenja o korištenju javne površine, cjelokupnu dokumentaciju javne ustanove u dijelu provedbe manifestacije Grad Pula nije u mogućnosti dostaviti s obzirom na to da nadležno državno tijelo u spomenutoj javnoj ustanovi provodi izvide kaznenih djela u skladu s člankom 206.f Zakona o kaznenom postupku te je postupanje tijekom izvida tajno, a odavanje tajne je kazneno djelo sukladno stavku 2. navedenog članka.

Uvidom u dostavljeno Rješenje o korištenju javne površine od 3. studenoga 2021. utvrđeno je da je istim odobreno javnoj ustanovi Pula Film Festival korištenje dijela javne površine u svrhu održavanja manifestacije „Advent u Puli“ u vremenskom razdoblju od 27. studenoga 2021. do 31. prosinca 2021. na određenim lokacijama i pod uvjetima koji su navedeni i u dopisu Grada Pule od 12. travnja 2022. Navedeno Rješenje je po ovlaštenju gradonačelnika donio … ispred Upravnog odjela za komunalni sustav i upravljanje imovinom, Odsjeka za upravljanje imovinom Grada Pule.

Uvidom u dostavljene Dopune spomenutog Rješenja od 25. studenoga 2021., 8. prosinca 2021. te 4. siječnja 2022. utvrđeno je da je istima odobrena postava drvenih kućica na dodatnim lokacijama odnosno odobreno je produženje korištenja javnih površina na pojedinim lokacijama. Prvu Dopunu donio je po ovlaštenju gradonačelnika … ispred Upravnog odjela za komunalni sustav i upravljanje imovinom, Odsjeka za upravljanje imovinom Grada Pule, a druge dvije …, po ovlaštenju voditelj Odsjeka za upravljanje imovinom Grada Pule.

Uvidom u Registar udruga Povjerenstvo je utvrdilo da je Udruga #PulaGRAD u likvidaciji u istom registru bila upisana pod registarskim brojem 18003458 pod OIB: 52076584749 te da je prestala djelovati po donošenju Odluke skupštine o prestanku udruge 19. prosinca 2022. Filip Zoričić je bio predsjednik navedene udruge od 7. rujna 2021.

Povjerenstvo je nadalje od Grada Pule zatražilo dopisom Broj: 711-I-402-P-334-21/23-06-23 od 3. ožujka 2022. očitovanje je li Grad Pula u 2022. godini odobrio izobrazbu i plaćanje školarine … te ako jest, na koji je način proveden postupak odobravanja, je li istome prethodio zahtjev za izobrazbu, temeljem kojih kriterija je odobrenje dano, je li izobrazba u 2022. godini odobrena i drugim osobama te jesu li postojale osobe kojima zahtjev u istoj godini nije odobren i uz koje obrazloženje.

Grad Pula se na navedeno traženje očitovao dopisom od 21. ožujka 2023. u kojem je navedeno da je …, struč.spec.cin. podnio Gradu Puli dana 21. listopada 2022. zamolbu za podmirenje troškova doktorskog studija u kojoj su obrazloženi razlozi daljnjeg usavršavanja te priloženi dokumenti koji se odnose na izdavanje pozitivne ocjene dispozicije doktorske disertacije naslova „Prediktori učinkovitog rješavanja konflikata i suočavanja s nasiljem među mladima - studija slučaja grada Pule”.

U dopisu se dalje navodi da je temeljem navedenog, a uzevši u obzir važnost dodatnog obrazovanja za službenike Grada Pule, dana 21. listopada 2022. donesena Odluka o odobrenju izobrazbe i plaćanju školarine u iznosu od 2.690,00 eura za drugu godinu doktorskog studija sociologije na Fakultetu za primijenjene društvene studije u Novoj Gorici, Slovenija, u kojoj odluci je navedeno da će se međusobna prava i obveze između Grada Pule i službenika … regulirati ugovorom.

Također je u dopisu navedeno da je na temelju članka 82. stavka 5. i članka 83. Zakona o službenicima i namještenicima u lokalnoj i područnoj (regionalnoj) samoupravi („Narodne novine”, br. 86/08., 61/11., 4/18. i 112/19.) te članka 11. Pravilnika o stručnom osposobljavanju i usavršavanju službenika i namještenika u upravnim tijelima Grada Pule, KLASA: 023-01/10-01/259, URBROJ: 2168/01-01-02-01-0019-1-2 od 3. ožujka 2010. gradonačelnik Grada Pule u ime Grada Pule sklopio s … kao službenikom na radnom mjestu višeg stručnog suradnika 1. za komunalno redarstvo-komunalni redar u Odsjeku za redarstvo pri Upravnom odjelu za komunalni sustav i upravljanje imovinom Grada Pule Ugovor o međusobnim pravima i obvezama. U odnosu na kriterije odlučivanja, u dopisu se ističe kako je Grad Pula prilikom donošenja Odluke o odobrenju izobrazbe i plaćanju školarine te sklapanju Ugovora o međusobnim pravima i obvezama, prvenstveno uzeo u obzir zakonsku osnovu za donošenje takve odluke koja je navedena u preambuli samog ugovora i prethodno istaknuta u svom očitovanju, a osim toga, Grad Pula je cijenio važnost dodatnog osposobljavanja i stručnog obrazovanja službenika i to posebno u kontekstu općeg povećanja razine znanja, vještina, sposobnosti i kvalifikacija službenika na svim razinama kako bi se time pridonijelo njihovoj neovisnosti, stručnoj sposobnosti, učinkovitosti i djelotvornosti, horizontalnoj i vertikalnoj mobilnosti i motivaciji, a time i ukupnom povećanju uspješnosti gradske uprave u cjelini.

Grad Pula je u nastavku dopisa istaknuo da je isti postupak proveden i za službenicu … u odnosu na podmirenje troškova školarine za poslijediplomski specijalistički studij Arhitektura i urbanizam, Prostorno uređenje, Ciklus – Strateško planiranje i održivi razvoj na Arhitektonskom fakultetu Sveučilišta u Zagrebu, kao i da usporediva usavršavanja i osposobljavanja Grad Pula u 2022. godini nije odbijao.

U dopisu se dalje citiraju odredbe Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 4/18. i 112/19.) vezano uz izobrazbu te se ističe da široka paleta programa izobrazbe podrazumijeva veliki broj službenika koji su pohodili kako besplatne programe tako i radionice, online tečajeve i seminare ili jednodnevna usavršavanja te da se Grad Pula u svom očitovanju ograničio samo na dodatna obrazovanja koja su činjenično i pravno usporediva službeniku ….

Uvidom u dostavljenu Zamolbu službenika … za podmirenje troškova doktorskog studija od 19. listopada 2019. upućenu Gradu Puli utvrđeno je da je istom zatraženo razmatranje i odobravanje podmirenja troškova druge godine doktorskog studija Sociologije na Fakultetu za primijenjene društvene studije sa sjedištem u Novoj Gorici, Slovenija. U navedenoj zamolbi navode se da je službenik nakon u roku završene prve godine studija i odobrene dispozicije naslova „Prediktori učinkovitog rješavanja konflikata i suočavanja s nasiljem kod mladih osoba u urbanim sredinama - primjer grada Pule“ upisao drugu godinu studija na prethodno spomenutom fakultetu. U Zamolbi službenik dalje obrazlaže da se radi o temi i području od interesa za lokalnu zajednicu i rad lokalne samouprave u društvenom području, području komunalne prevencije i urbane sigurnosti. U prilogu Zamolbi službenik je dostavio potvrdu o upisu na drugu godinu studija i dokaz o visini troškova druge godine studija.

Uvidom u dostavljenu Odluku o odobrenju izobrazbe i plaćanju školarine od 21. listopada 2022., koju je donio Filip Zoričić, gradonačelnik Grada Pule, utvrđeno je da je istom službeniku … odobrena izobrazba i podmirivanje troškova u iznosu od 2.690,00 eura za drugu godinu doktorskog studija sociologije na Fakultetu za primijenjene društvene studije u Novoj Gorici, Slovenija, sa odobrenom dispozicijom naslova „Prediktori učinkovitog rješavanja konflikata i suočavanja s nasiljem među mladima– studija slučaja grada Pule“. Istom Odlukom utvrđeno je da će se međusobna prava i obveze između Grada Pule i službenika regulirati ugovorom.

Uvidom u dostavljenu Dopunu I Plana izobrazbe u upravnim tijelima Grada Pule-Pola za 2022. godinu, KLASA: 024-02/22-01/26, URBROJ: 2163-7-03-02-0497-22-4, koju je 3. studenoga 2022. donio Filip Zoričić, gradonačelnik Grada Pule, utvrđeno je da je istom dopunjen Plan izobrazbe u upravnim tijelima Grada Pule-Pola za 2022. godinu na način da je dodana nova

podtočka koja glasi: „1 službeniku odobrava se izobrazba na drugoj godini doktorskog studija sociologije na Fakultetu za primijenjene društvene studije u Novoj Gorici, Slovenija, sa odobrenom dispozicijom naslova „Prediktori učinkovitog rješavanja konflikata i suočavanja s nasiljem među mladima – studija slučaja grada Pule“. Istom Dopunom utvrđeno je da su sredstva za navedenu izobrazbu planirana u proračunu Grada Pule za 2022. godinu.

Uvidom u dostavljeni Ugovor o međusobnim pravima i obvezama, kojega su 8. studenoga 2022. sklopili korisnik … i Filip Zoričić, gradonačelnik Grada Pule, utvrđeno je da se istim, pored ostalog, suglasno utvrdilo da je službenik … Rješenjem o rasporedu i plaći od 13. srpnja 2022. s danom 1. kolovoza 2022. raspoređen na poslovima vježbenika na radnom mjestu višeg stručnog suradnika 1. za komunalno redarstvo-komunalni redar u Odsjeku za redarstvo pri Upravnom odjelu za komunalni sustav i upravljanje imovinom Grada Pule na određeno vrijeme od 12 mjeseci. Istim Ugovorom Grad Pula se obvezao korisniku podmiriti troškove druge godine doktorskog studija sociologije na Fakultetu za primijenjene društvene studije u Novoj Gorici, Slovenija, u ukupnom iznosu od 2.690,00 eura. Korisnik se istim Ugovorom obvezao uz rad uredno ispunjavati dužnosti i obveze druge godine studija te usavršavanje završiti u roku koji iznosi najviše dvostruko vrijeme od vremena trajanja predmetne godine studija. Korisnik se istim Ugovorom obvezao položiti državni ispit u roku utvrđenom Rješenjem o rasporedi i plaći od 13. srpnja 2022., a u slučaju da korisnik ne položi državni ispit u tom roku te da mu iz navedenog razloga prestane služba istekom vježbeničkog staža, korisnik je dužan vratiti puni iznos uplaćenih sredstava jednokratno, u roku 30 dana od dana prestanka službe zajedno sa zakonskom zateznom kamatom tekućom od dana uplate sredstava izvršene od strane Grada Pule pa sve do dana vraćanja ukupnog iznosa uplaćenih sredstava. Istim Ugovorom

utvrđeno je da u slučaju prekida ili prestanka usavršavanja, kao i u slučaju da korisnik zatraži prestanak službe ili mu služba prestane njegovom krivnjom prije isteka vremena na koje je zasnovana, korisnik je dužan vratiti puni iznos uplaćenih sredstava jednokratno, u roku 30 dana od dana prestanka službe zajedno sa zakonskom zateznom kamatom tekućom od dana uplate sredstava izvršene od strane Grada Pule pa sve do dana vraćanja ukupnog iznosa uplaćenih sredstava. Također, Ugovorom je utvrđeno da u slučaju da nakon isteka vježbeničkog staža Grad Pula bude imao potrebu za zadržavanjem vježbenika u službi te da isti bude zadržan u službi, korisnik se obvezuje ostati u službi najmanje dvostruko vrijeme koliko je trajalo njegovo usavršavanje, a u slučaju da korisnik zatraži prestanak službe ili mu služba prestane njegovom krivnjom prije isteka vremena, dužan je vratiti puni iznos uplaćenih sredstava jednokratno, u roku 30 dana od dana prestanka službe zajedno sa zakonskom zateznom kamatom tekućom od dana uplate sredstava izvršene od strane Grada Pule pa sve do dana vraćanja ukupnog iznosa uplaćenih sredstava. Korisnik se Ugovorom također obvezao dostaviti Gradu Puli jamstvo za uredno ispunjenje ugovornih obveza u obliku bjanko zadužnice ovjerene od strane javnog bilježnika na iznos od 50.000,00 kuna.

Uvidom u dostavljenu bjanko zadužnicu od 11. studenoga 2022. utvrđeno je da je ista izdana od strane … na iznos do 50.000,00 kuna te je ovjerena od strane javnog bilježnika … istoga dana pod brojem ovjere OV-29065/2022.

Povjerenstvo je nadalje dopisom od 30. ožujka 2023. Broj: 711-I-570-P-334-21/23-08-23 zatražilo od Grada Pule dostavu Pravilnika o stručnom osposobljavanju i usavršavanju službenika i namještenika u upravnim tijelima Grada Pule, KLASA: 023-01/10-01/259, URBROJ: 2168/01-01-02-01-0019-1-2 od 3. ožujka 2010. (u daljnjem tekstu: Pravilnik) te je isti Povjerenstvu dostavljen uz dopis Grada Pule od 14. travnja 2023.

Uvidom u Pravilnik utvrđeno je da je člankom 3. stavkom 1. propisano da se stručno osposobljavanje i usavršavanje službenika izvodi sukladno Planu izobrazbe donesenom za određenu kalendarsku godinu.

Člankom 8. Pravilnika propisano je da se službeniku može, na njegov zahtjev, odobriti školovanje za stjecanje višeg stupnja stručne spreme, prekvalifikaciju, na temelju sljedećih mjerila: interesa Grada Pule, poslova koje obavlja, odnosa prema radu, rezultata rada, stručnosti u poslu, a odluku o odobrenju izobrazbe donosi gradonačelnik Grada Pule na prijedlog pročelnika kojemu je službenik podnio zahtjev.

Člankom 11. Pravilnika propisano je da nakon donošenja odluke iz članka 8. Pravilnika gradonačelnik Grada Pule i službenik sklapaju ugovor o međusobnim pravima i obvezama kojim se obvezno određuje da je službenik dužan ostati u službi najmanje dvostruko vrijeme koliko je trajalo njegovo osposobljavanje ili usavršavanje, te da je u slučaju prekida, odnosno ako zatraži prestanak službe prije isteka navedenog vremena, dužan vratiti puni iznos uplaćenih troškova odjednom u roku od 30 dana od dana kada su nastale navedene činjenice, sa zateznom kamatom od dana pojedine isplate pa do vraćanja dužne svote.

Zakonom o službenicima i namještenicima u lokalnoj i područnoj (regionalnoj) samoupravi je u članku 2. stavku 2. propisano da su službenici osobe koje u upravnim tijelima lokalnih jedinica kao redovito zanimanje obavljaju poslove iz samoupravnog djelokruga lokalnih jedinica i poslove državne uprave povjerene tim jedinicama, u skladu s Ustavom i zakonom.

Zakonom o službenicima i namještenicima u lokalnoj i područnoj (regionalnoj) samoupravi je u članku 82. stavku 1. propisano da su službenici dužni trajno se osposobljavati za poslove radnog mjesta i usavršavati stručne sposobnosti i vještine u organiziranim programima izobrazbe putem radionica, tečajeva, savjetovanja, seminara i sl., a u stavku 5. istoga članka je propisano da u iznimnim slučajevima službenicima mogu u cijelosti ili djelomično biti nadoknađeni troškovi sudjelovanja u programima izobrazbe izvan službe.

Člankom 83. Zakona o službenicima i namještenicima u lokalnoj i područnoj (regionalnoj) samoupravi propisano je da programi izobrazbe uključuju: a) programe stručnog osposobljavanja i usavršavanja službenika u pojedinim lokalnim jedinicama ili pojedinim upravnim tijelima, b) programe osobnog usavršavanja službenika, c) programe usavršavanja u strateškom upravljanju, d) specijaliziranu izobrazbu namijenjenu pojedinim grupama službenika.

Člankom 86. Zakona o službenicima i namještenicima u lokalnoj i područnoj (regionalnoj) samoupravi propisano je da se vježbenici primaju putem javnog natječaja koji se provodi u skladu s odredbama toga Zakona te da se primaju u službu na određeno vrijeme u trajanju vježbeničkog staža koji traje 12 mjeseci.

Člankom 91. Zakona o službenicima i namještenicima u lokalnoj i područnoj (regionalnoj) samoupravi propisano je da se vježbeniku koji položi državni ispit služba može produžiti na neodređeno vrijeme ako u upravnom tijelu postoji slobodno radno mjesto za koje ispunjava propisane uvjete.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, zatim kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti te kada privatni interes može utjecati na nepristranost dužnosnika u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona osobe navedene u stavku 2. tog članka (član obitelji dužnosnika u smislu ovog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika) te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Prema stavku 2. istoga članka ZSSI-a dužnosnici su osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali, a prema stavku 3. dužnosnici ne smiju koristiti javnu dužnost za osobni probitak ili probitak osobe koja je s njima povezana niti smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Nadalje, člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a stavkom 2. istoga članka ZSSI/21-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) i kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 6. ZSSI/21-a propisano je da su povezane osobe u smislu toga Zakona osobe navedene u točki 3. toga stavka (član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 6. stavkom 1. ZSSI/21-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana, a stavkom 2. je propisano da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali. Prema stavku 3. istoga članka ZSSI/21-a obveznici ne smiju koristiti javnu dužnost za osobni probitak ili probitak osobe koja je s njima povezana niti smiju biti u kakvom odnosu ovisnosti prema osobama koje bi mogle utjecati na njihovu objektivnost.

Člankom 9. stavkom 1. ZSSI/21-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes, a stavkom 2. istoga članka propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Nastavno na sve navedeno, a vezano uz okolnosti postavljanja adventske kućice Udruge #PulaGRAD za vrijeme održavanja manifestacije „Advent u Puli“ u razdoblju od 27. studenoga 2021. do 31. prosinca 2021., a u kojoj udruzi je dužnosnik Filip Zoričić, gradonačelnik Grada Pule, obnašao dužnost predsjednika, Povjerenstvo prvenstveno ističe da sukladno članku 14. stavku 5. ZSSI-a odnosno članku 18. stavku 5. ZSSI/21-a nije postojala zapreka da Filip Zoričić istovremeno uz obnašanje dužnosti gradonačelnika Grada Pule obavlja funkciju predsjednika Udruge #PulaGRAD.

Nadalje, iz podataka i očitovanja prikupljenih u postupku razvidno je da Grad Pula, u kojem Filip Zoričić obnaša dužnost gradonačelnika, nije odlučivao o postavljanju adventske kućice Udruge #PulaGRAD za vrijeme održavanja manifestacije „Advent u Puli“ u razdoblju od 27. studenoga 2021. do 31. prosinca 2021., već je o navedenom odlučivala ustanova Pula Film Festival kojoj je Grad Pula izdao Rješenje o korištenju javne površine.

Uz navedeno Povjerenstvo ističe utvrđenja presude Upravnog suda u Rijeci od 1. srpnja 2020. posl. br. UsI-565/2020-9 kojom su razmatrane okolnosti vezane uz stjecanje prava korištenja javne površine na području općine za potrebe odvijanja manifestacije udruge u kojoj dužnosnik, koji je općinski načelnik u istoj općini, obavlja funkciju predsjednika. Sud je u navedenoj presudi obrazložio da okolnost da je općinski načelnik ujedno i predsjednik udruge nema supstancijalni učinak mogućeg nepovjerenja javnosti te da u smislu elemenata normativne definicije sukoba interesa iz članka 2. stavka 2. ZSSI-a suštinski ne postoji privatan interes tužitelja koji bi bio u suprotnosti s javnim interesom. Navedena presuda potvrđena je presudom Visokog upravnog suda Republike Hrvatske od 18. ožujka 2021. posl. br. Usž-3219/20-2.

Povjerenstvo stoga smatra da iz postupanja dužnosnika Filipa Zoričića vezano uz okolnosti postavljanja adventske kućice Udruge #PulaGRAD za vrijeme održavanja manifestacije „Advent u Puli“, u razdoblju od 27. studenoga 2021. do 31. prosinca 2021., ne proizlazi da je došlo do moguće povrede odredbi ZSSI-a odnosno ZSSI/21-a, budući da u postupku nije utvrđeno da je dužnosnik odlučivao o navedenim okolnostima, a nije utvrđeno koji bi privatni interes dužnosnika bio u tom smislu u suprotnosti s javnim interesom.

U odnosu na okolnost odobravanja izobrazbe i plaćanja školarine službeniku … za drugu godinu doktorskog studija Sociologije na Fakultetu za primijenjene društvene studije sa sjedištem u Novoj Gorici, Republika Slovenija, Povjerenstvo je utvrdilo da je postupak odobravanja izobrazbe proveden temeljem odredbi Pravilnika o stručnom osposobljavanju i usavršavanju službenika i namještenika u upravnim tijelima Grada Pule kojim se za odobravanje školovanja ne radi razlika između službenika primljenih u službu na određeno ili neodređeno vrijeme, a iz Ugovora o međusobnim pravima i obvezama kojeg je sklopio službenik … s Gradom Pula, kojeg je zastupao gradonačelnik Filip Zoričić, razvidno je da su istim utvrđeni uvjeti koji su propisani navedenim Pravilnikom te je izvršenje tog Ugovora dodatno osigurano jamstvom za uredno ispunjenje ugovornih obveza u obliku bjanko zadužnice koju je isti službenik dostavio Gradu Pula.

U odnosu na okolnosti koje se navode u prijavi mogućeg sukoba interesa protiv dužnosnika Filipa Zoričića, a prema kojima je službenik … politički simpatizer navedenog dužnosnika, Povjerenstvo ukazuje da navedena okolnost sama po sebi ne predstavlja odnos koji bi upućivao na povezanost navedenih osoba u smislu članka 5. stavka 1. točke 6. ZSSI/21-a. Naime, prema praksi Povjerenstva politička povezanost nije takva vrsta osobnog odnosa koja bi se samostalno mogla promatrati u kontekstu primjene ZSSI/21-a bez prethodnog utvrđenja odnosa neke druge interesne povezanosti ili osobne bliskosti, a na što u ovoj pravnoj stvari nije upućivano niti je utvrđeno.

Slijedom svega navedenog, odlučeno je kao u izreci ovoga akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Dužnosnik Filip Zoričić, osobnom dostavom
2. Podnositeljima prijava, na adrese iz prijava
3. Objava na internetskoj stranici Povjerenstva
4. Pismohrana